作者:杜甫
標題:寄張十二山人彪三十韻
內容:獨臥嵩陽客，三違潁水春。艱難隨老母，慘澹向時人。謝氏尋山屐，陶公漉酒巾。群兇彌宇宙，此物在風塵。曆下辭姜被，關西得孟鄰。早通交契密，晚接道流新。靜者心多妙，先生藝絕倫。草書何太苦，詩興不無神。曹植休前輩，張芝更後身。數篇吟可老，一字買堪貧。將恐曾防寇，深潛託所親。甯聞倚門夕，盡力潔飧晨。疏懶為名誤，驅馳喪我真。索居猶寂寞，相遇益悲辛。流轉依邊徼，逢迎念席珍。時來故舊少，亂後別離頻。世祖修高廟，文公賞從臣。商山猶入楚，源水不離秦。存想青龍秘，騎行白鹿馴。耕巖非穀口，結草即河濱。肘後符應驗，囊中藥未陳。旅懷殊不愜，良覿渺無因。自古皆悲恨，浮生有屈伸。此邦今尚武，何處且依仁。鼓角淩天籟，關山信月輪。官場羅鎮磧，賊火近洮岷。蕭索論兵地，蒼茫鬥將辰。大軍多處所，餘孽尚紛綸。高興知籠鳥，斯文起獲麟。窮秋正搖落，回首望松筠。